Eton College

Eton College (formelt King's College of Our Lady of Eton) er en engelsk privatskole for drenge i alderen 13–18 år i Eton ved Themsen over for Windsor. Skolen blev grundlagt af Henrik 6. i 1440 og regnes som en af Storbritanniens mest berømte og traditionsrige kostskoler. En stor del af den britiske politiske, administrative, militære og kulturelle elite har modtaget deres uddannelse her. Dens tidligere elever kaldes Old Etonians, og blandt dem er 19 britiske premierministre samt mange officerer i det britiske forsvar. Skolen har også haft tæt forbindelse til den britiske kongefamilie. Eton har omkring 1.200 elever og hører til de mest eksklusive og dyre britiske kostskoler. I skoleåret 2023/2024 betalte forældrene 17,583 pund pr. semester, og det var den sjettedyreste HMC-kostskole i Storbritannien i 2013–14. Som ved flere britiske private schools har skolen høje karaktergennemsnit og omfattende bo-, undervisnings- og fritidsfaciliteter. Skolens ydre og indre har historisk haft klosterpræg. Bygningerne med klasseværelser, lærer- og elevboliger, spisesal m.m. omslutter to firkantede gårde og er opført i enkel gotisk stil, ligesom skolens kirke, der er kendt for sin flade tagkonstruktion. Skolen var oprindeligt organiseret omkring 70 fripladser for de såkaldte kongelige skolarer, også kaldet Collegers, der blev optaget ved periodiske eksaminer og bar en sort, munkelignende dragt. Hovedparten af eleverne har dog traditionelt været de betalende Oppidans, som bor i større huse tilknyttet skolen og ledet af lærere. Alle elever undervises i skolebygningen, men har desuden en classical tutor, som følger deres arbejde og gennemgår opgaver, før de afleveres. Husforstanderne, der traditionelt var filologer, fungerer samtidig som tutorer for eleverne i deres huse. Skolen ledes af et Governing Body med en højt lønnet leder, Provost, og ni Fellows, udpeget af universiteterne i Oxford og Cambridge samt videnskabelige selskaber. Eton forbindes stærkt med ældre skoletraditioner, navnlig uniformen med jaket, smalstribede bukser og den karakteristiske Etonflip. Høj hat og stok er ikke længere obligatoriske. Uniformens tradition føres ofte tilbage til sørgeåret efter Georg 3., men påklædningen er senere blevet ændret. Eleverne har desuden udviklet en række slangudtryk, der i flere tilfælde er gledet videre ud i bredere britisk sprogbrug. Undervisningen var længe klassisk-humanistisk præget, men blev ændret efter reformen af Englands syv store public schools ved parlamentsakten af 1869. Siden blev der lagt større vægt på matematik og naturvidenskab, og skolen fik særskilte afdelinger og faciliteter for blandt andet fysiologi, geologi, biologi og kemi samt fysik- og kemilaboratorier, observatorium og naturhistorisk museum. Elever med særlige evner i naturvidenskab kunne fritages for undervisningstimer i andre fag, og der blev også oprettet en klasse for elever, der sigtede mod en militær løbebane. Der blev desuden lagt stor vægt på fysisk opdragelse og sport, især roning. Historie Eton blev grundlagt af Henrik 6. i 1440. Formålet var at give gratis uddannelse til 70 fattige adelige studenter, som skulle studere videre ved King's College i Cambridge, grundlagt af kongen året efter. Den første rektor og omkring halvdelen af den første stab blev overført fra William af Wykehams Winchester College, som var model for Eton. Nicholas Udall, rektor fra 1534 til 1541, er den første, der blev fængslet for brud på Buggery Act af 1533, en lov mod homoseksuel omgang. I det 17. århundrede holdt skolen op med udelukkende at være for adelige studenter, og det blev populært, at rige familier sendte deres sønner dertil. Hertugen af Wellington skal have sagt, at ”slaget ved Waterloo blev vundet på Etons idrætsbaner”. Det er dog tvivlsomt, om han virkelig sagde det, for skolen havde hverken idrætsbaner eller organiserede idrætsaktiviteter, da han gik der i slutningen af 1700-tallet. Han var ikke en særlig god elev (doven og drømmende), men besøgte skolen flere gange og var meget populær blandt elever og stab. Berømmelse Eton er beskrevet som den mest berømte offentlige skole i verden, og den er blevet refereret til som "over-barnepige for Englands statsmænd". Skolen er rangeret blandt Storbritanniens tre bedste til at få elever ind på universiteterne i Oxford og Cambridge. Eton har uddannet generationer af britiske og udenlandske aristokrater, og for første gang også medlemmer af det britiske kongehus i direkte linje til arvefølgen: prins William og hans bror prins Harry, i modsætning til kongehusets tradition med at lade sønner blive uddannet på marineskolen, Gordonstoun eller af hjemmelærere. Good Schools Guide kaldte skolen for "nummer ét blandt drengenes offentlige skoler" og tilføjede at "undervisningen og faciliteterne er uden sammenligning". Skolen er medlem af G20 Schools-gruppen. Eton er i dag større end under det meste af historien. I 1678 gik der 207 drenge på skolen. I slutningen af 1700-tallet gik der omkring 300, mens der i dag går over 1.300. Alumni Tidligere studerende fra Eton kaldes "Old Etonians" ("Gamle Etonianere") og er en lang række prominente, briter: bl.a. nitten premierministre; Sir Robert Walpole, William Pitt den ældre, Arthur Wellesley, 1. hertug af Wellington, William Ewart Gladstone, Archibald Philip Primrose, 5. jarl af Rosebery, Arthur James Balfour, Anthony Eden, Harold Macmillan, Alec Douglas-Home og David Cameron. Ud over prins William og prins Henry har adskillige medlemmer af det engelske kongehus gået på Eton. Fx Richard, hertug af Gloucester og hans søn Alexander Windsor, jarl af Ulster; prins Edward, hans ældste søn George Windsor, jarl af St Andrews og barnebarn Edward Windsor, lord Downpatrick og hans yngste søn Lord Nicholas Windsor; Prins Michael af Kent og hans søn Lord Frederick Windsor; James Ogilvy, søn af Alexandra, Lady Ogilvy og Angus Ogilvy, der også selv gik på Eton- og Prins William af Gloucester (1942-1972). Boris Johnson og Justin Welby ærkebiskop af Canterbury blev uddannet på Eton som forfatterne Henry Fielding, Thomas Gray, Horace Walpole, Aldous Huxley, Percy Bysshe Shelley, Robert Bridges, Gilbert Frankau, George Orwell, Anthony Powell, Cyril Connolly og Ian Fleming. Andre notable etonianere er videnskabsmændene Robert Boyle, John Maynard Smith, J. B. S. Haldane, John Gurdon, der vandt Nobelprisen i medicin, Beau Brummell, økonomerne John Maynard Keynes og Richard Layard, den polarforskeren Lawrence Oates, politikeren Alan Clark, entreprenør og Adeles partner Simon Konecki, cricketkommentator Henry Blofeld, eventyrererne Sir Ranulph Fiennes og Bear Grylls, komponisterne Thomas Arne, Peter Warlock og Hubert Parry, som skrev Jerusalem og kroningstemaet I was glad og musikerne Frank Turner og Humphrey Lyttelton samt missionæren William Charles Cotton. Notable skuespillere er Eddie Redmayne, Damian Lewis, Christopher Cazenove, Dominic West, Jeremy Clyde, komiker Michael Bentine, Sebastian Armesto, Julian Ovenden, Henry Faber, Jeremy Brett, Hugh Laurie, Tom Hiddleston, Ian Ogilvy, John Standing, Harry Hadden-Paton, Moray Watson, Jeremy Child, Harry Lloyd og Patrick Macnee. 37 tidligere studerende har modtaget Victoria Cross, hvilket er det højeste antal for nogen skole. I populærkultur Eton er nævnt i Harry Potter og Hemmelighedernes Kammer som den kostskole som Justin Finch-Fletchley skulle gå på, inden han fik brev fra Hogwarts. Film Referencer Eksterne henvisninger Officiel hjemmeside Arkiveret 5. december 2006 hos Wayback Machine